Curro-rasseherrie: ‘Kinders is kleurblind’Argieffoto “My kind ken nie kleur nie,” het Ntombi Khumalo gesê. “Ek wil hê dit moet so bly. Hy moet kinders net as kinders sien.” Volgens Khumalo het haar seun, wat in gr. 1 is, nie vir haar gesê daar is net swart leerlinge in sy klas nie. Sy het van ander ouers uitgevind kinders word glo volgens ras in klasse ingedeel. “Dit was nie altyd so nie,” het Khumalo gesê. Sy het twee kinders in die skool. “Toe my kind verlede jaar in gr. R was, was die kinders geïntegreer.” Panyaza Lesufi, Gautengse LUR vir onderwys, het Maandag die skool besoek. “Privaatskole is nie immuun teen die wette van die land nie. Van môre af sal daar teen geen kind gediskrimineer word op grond van hul velkleur nie.” Lesufi het namens die skool om verskoning gevra. “Die skool aanvaar ten volle dat hulle ŉ fout gemaak het en hulle sal dit regstel.” Lesufi het intussen aangekondig dat daar talle veranderings by die skool gedoen sal word, waaronder die instel van Afrikatale as ŉ vak. Die skool, wat tans glo net wit onderwysers het, sal ook swart onderwysers kry. Die Curro-privaatskoolgroep het vroeër bewerings van rassesegregasie ontken en gesê hul leerlinge woon geïntegreerde klaskamers by. Dr. Chris van der Merwe, Curro se woordvoerder, het in ŉ verklaring gesê Curro het nagenoeg 36 000 leerlinge in hul 42 skole en dat 63% van die leerlinge swart is. André Pollard, streeksbestuurder van Curro Holdings, het ook ontken dat die skool leerlinge skei op grond van hul ras. “Dit is nie omdat ons die wittes wil skei nie, dit gaan oor vriendskappe. Kinders kan vriende maak met kinders van hul kultuur,” het hy aan EWN gesê. Pollard het gesê die aantal wit leerlinge by die skool is baie min en daarom probeer die skool om hulle saam te plaas. Klik hier vir alle vorige berigte oor die saak.